પિતાએ ગર્વથી દીકરા સામે જોયું. 'એટલા માટે જ તને યાદ કરાવ્યું. ગૂંચ ઉકેલવાની આવડત તારા જેટલી એમાંથી કોઇની પાસે નથી.' એમણે હસીને ઉમેર્યું. 'તારા જેવી કારીગરી તો મનેય નથી આવડતી. અલબત્ત, જમીનની પરખમાં ઇશ્વરની મારા ઉપર મહેરબાની છે.' ત્યાં જઇને જમીન ઉપર બે મિનિટ ઉઘાડા પગે ચાલુ કે તરત જમીન મને જવાબ આપે. વીસ કે પચીસ ડગલાં ભરું ત્યાં જ અંતરાત્માનો અવાજ આવી જાય. એમાં આજ સુધી ક્યારેય ખોટો નથી પડ્યો. સાવ સસ્તામાં મળતી હોય એવી ઘણી જમીન મેં જવા દીધી છે. મેં ના લીધી એ પછી બીજા જેણે લીધી હોય એણે દેવાળું કાઢવાની નોબત આવી હોય એવું પણ બન્યું છે. દરેક જમીનનો પોતપોતાનો પ્રભાવ હોય છે.'